Natten til søndag rykkede Fyns Politi ud til Kværndrup Kro på baggrund af et tip om ulovligt hasardspil.

Og der var gevinst, fortæller vagtchef Asbjørn Larsen fra Fyns Politi.

- Det var gang i hasardspillet. I dette tilfælde var det terningespil. Vi traf nogle personer dernede, og vi beslaglagde en hel del penge. Hasardspil er ulovligt, når det er helt tilfældigt, hvem der står som vinder, og det er terningespil betragtet som. Der skal være tilladelse til det, forklarer Asbjørn Larsen.

Sagen slutter formentligt ikke med politiets besøg.

- Der kan komme nogle sigtelser mod dem, der har deltaget i det, og dem, der har stået for det, og i øvrigt også dem, der har lagt lokaler til. Så der skal vi have redt trådene ud, siger Asbjørn Larsen.